Vuê al è martars e te programazion di Radio Onde Furlane e torne Babêl Europe, la trasmission cuindisinâl dedicade ae produzion musicâl tes lenghis minorizadis dal nestri continent. L’apontament in direte al è a undis a buinore, intant che vie pe setemane a saran ancje dôs replichis tal dopo di misdì: doman, miercus ai 13 di Dicembar, a une e sabide, ai 16 di Dicembar a une e mieze.
In particolâr e sarà la ocasion par tornâ a scoltâ la musiche e lis peraulis dai Cantelli, dai Goulamas’k, di Claudia Crabuzza, de Peppa Marriti Band e dal gnûf progjet là che si dan dongje Fermin Muguruza e il coletîf catalan The Suicide of Western Culture. La scjalute di Babêl Europe si disviluparà daûr di sugjestions che a divegnin de storie e de atualitât, tra Corsiche, Ocitanie, Paîs Catalans, Paîs Basc e Arberie.
Dentri de gnove pontade di Babêl Europe si fevelarà di manifestazions, di festivals, di gnovis produzions discografichis, di videos e di presentazions di discs.
Radio Onde Furlane si scolte sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu.
Dopo de prime emission in direte e des replichis di miercus e di sabide, ancje cheste gnove pontade di Babêl Europe si podarà tornâle a scoltâ tal sît internet de radio libare dai furlans.
fur_Latn fur_Latn fur_Latn fur_Latn fur_Latn